ᱡᱚᱥᱮᱵᱽ ᱢᱟᱨᱰᱤ

ᱡᱚᱥᱮᱵᱽ ᱢᱟᱨᱰᱤ () ᱫᱚ ᱵᱟᱝᱞᱟᱫᱮᱥ ᱨᱮᱱ ᱢᱤᱫ ᱥᱟᱱᱛᱟᱲ ᱯᱷᱩᱨᱜᱟᱹᱞ ᱞᱟᱹᱲᱦᱟᱹᱭᱤᱡ (ᱢᱩᱠᱛᱤ ᱡᱚᱫᱽᱫᱷᱟ) ᱠᱟᱱᱟᱭ᱾ ᱩᱱᱤ ᱫᱚ ᱑᱙᱗᱑ ᱵᱟᱝᱞᱟᱫᱮᱥ ᱨᱮᱱᱟᱜ ᱯᱷᱩᱨᱜᱟᱹᱞ ᱞᱟᱹᱲᱦᱟᱹᱭ ᱨᱮ ᱗ ᱱᱚᱢᱵᱚᱨ ᱥᱮᱠᱴᱚᱨ ᱨᱮᱭ ᱞᱟᱹᱲᱦᱟᱹᱭ ᱞᱮᱫᱟ᱾

 ᱯᱩᱭᱞᱩ ᱡᱤᱭᱚᱱ 
ᱡᱚᱥᱮᱵᱽ ᱢᱟᱨᱰᱤ ᱭᱟᱜ ᱡᱟᱱᱟᱢ ᱟᱹᱛᱩ ᱫᱚ ᱨᱟᱡᱽᱥᱟᱦᱤ ᱦᱚᱱᱚᱛ ᱨᱮᱱᱟᱜ ᱜᱚᱫᱟᱜᱟᱹᱲᱤ ᱩᱯᱚᱡᱮᱞᱟ ᱨᱮᱭᱟᱜ ᱠᱟᱸᱠᱚᱱᱦᱟᱴ ᱨᱮ ᱢᱮᱱᱟᱜ ᱫᱚᱨᱜᱟᱯᱟᱲᱟ ᱨᱮ ᱛᱟᱦᱮᱸ ᱠᱟᱱᱟ᱾ ᱛᱟᱭᱚᱢ ᱛᱮ ᱩᱱᱤ ᱫᱚ ᱵᱟᱯᱞᱟ ᱠᱟᱛᱮ ᱛᱟᱱᱚᱨ ᱩᱯᱚᱡᱮᱞᱟ ᱨᱮᱱᱟᱜ ᱱᱚᱵᱚᱱᱚᱵᱤ ᱟᱹᱛᱩ ᱨᱮᱭ ᱜᱤᱨᱟᱹᱵᱟᱥ ᱮᱱᱟ᱾ ᱑᱙᱗᱑ ᱥᱮᱨᱢᱟ ᱨᱮ ᱩᱱᱤᱭᱟᱜ ᱩᱢᱮᱨ ᱫᱚ ᱑᱘-᱒᱐ ᱥᱮᱨᱢᱟ ᱛᱟᱦᱮᱸ ᱠᱟᱱᱟ᱾

 ᱯᱷᱩᱨᱜᱟᱹᱞ ᱞᱟᱹᱲᱦᱟᱹᱭ ᱨᱮ ᱮᱱᱮᱢ 
᱑᱙᱗᱑ ᱥᱮᱨᱢᱟ ᱨᱮ ᱛᱤᱱ ᱡᱚᱠᱷᱚᱡ ᱵᱟᱝᱞᱟᱫᱮᱥ ᱨᱮ ᱯᱷᱩᱨᱜᱟᱹᱞ ᱞᱟᱹᱲᱦᱟᱹᱭ ᱮᱛᱚᱦᱚᱵ ᱮᱱᱟ, ᱩᱱ ᱡᱚᱠᱷᱚᱡ ᱡᱚᱥᱮᱵᱽ ᱢᱟᱨᱰᱤ ᱫᱚ ᱱᱟᱣᱟ ᱜᱮᱭ ᱵᱟᱯᱞᱟ ᱞᱮᱱ ᱛᱟᱦᱮᱸᱫ᱾ ᱫᱤᱥᱚᱢ ᱞᱟᱹᱜᱤᱫ ᱩᱱᱤ ᱚᱲᱟᱜ ᱫᱩᱣᱟᱹᱨ ᱵᱟᱹᱜᱤ ᱠᱟᱛᱮ ᱞᱟᱹᱲᱦᱟᱹᱭ ᱨᱮᱭ ᱥᱮᱞᱮᱫ ᱞᱮᱱᱟ᱾ ᱛᱟᱱᱚᱨ ᱨᱮᱱ ᱢᱩᱠᱛᱤᱡᱚᱫᱽᱫᱷᱟ ᱠᱚᱢᱟᱱᱰᱟᱨ ᱱᱩᱨᱩᱞ ᱤᱥᱞᱟᱢ ᱟᱜ ᱧᱮᱞ ᱡᱚᱛᱚᱱ ᱨᱮ ᱩᱱᱤ ᱫᱚ ᱢᱩᱠᱛᱤ ᱵᱟᱹᱦᱤᱱᱤ ᱨᱮ ᱧᱩᱛᱩᱢ ᱮ ᱚᱞ ᱚᱪᱚ ᱞᱮᱫᱟ᱾
ᱩᱱᱤ ᱫᱚ ᱥᱤᱧᱚᱛ ᱨᱮᱱᱟᱜ ᱜᱚᱣᱲ ᱟᱨ ᱥᱤᱞᱤᱜᱩᱲᱤ ᱨᱮ ᱢᱤᱫ ᱪᱟᱸᱫᱚ ᱞᱟᱹᱲᱦᱟᱹᱭ ᱨᱮᱱᱟᱜ ᱴᱨᱮᱱᱤᱝ ᱮ ᱦᱟᱛᱟᱣ ᱞᱮᱫᱟ᱾ ᱩᱱᱤ ᱫᱚ ᱗ ᱱᱚᱢᱵᱚᱨ ᱥᱮᱠᱴᱚᱨ ᱨᱮ ᱞᱟᱹᱲᱦᱟᱹᱭ ᱞᱮᱫᱟᱭ, ᱡᱟᱦᱟᱸ ᱫᱚ ᱫᱤᱱᱟᱡᱽᱯᱩᱨ ᱦᱚᱱᱚᱛ, ᱵᱚᱜᱩᱲᱟ ᱦᱚᱱᱚᱛ, ᱨᱟᱡᱽᱥᱟᱦᱤ ᱦᱚᱱᱚᱛ ᱟᱨ ᱯᱟᱵᱽᱱᱟ ᱦᱚᱱᱚᱛ ᱨᱮᱱᱟᱜ ᱴᱚᱴᱷᱟ ᱠᱚ ᱤᱫᱤ ᱠᱟᱛᱮ ᱵᱮᱱᱟᱣ ᱞᱮᱱᱟ᱾
ᱞᱟᱹᱲᱦᱟᱹᱭ ᱚᱠᱛᱚ ᱨᱮ ᱜᱨᱮᱱᱮᱰ ᱨᱮᱱᱟᱜ ᱯᱤᱱ ᱰᱟᱴᱟ ᱛᱮ ᱚᱨ ᱚᱰᱚᱠ ᱛᱮ ᱩᱱᱤᱭᱟᱜ ᱥᱟᱢᱟᱝ ᱨᱮᱱᱟᱜ ᱵᱟᱨᱭᱟ ᱰᱟᱴᱟ ᱦᱚᱸ ᱧᱩᱨ ᱞᱮᱱ ᱛᱟᱭᱟ᱾ ᱑᱙᱗᱑ ᱥᱮᱨᱢᱟ ᱨᱮᱱᱟᱜ ᱑᱘ ᱱᱚᱵᱷᱮᱢᱵᱚᱨ ᱩᱱᱠᱩ ᱫᱚ ᱛᱟᱱᱚᱨ ᱛᱷᱟᱱᱟ ᱠᱚ ᱟᱠᱨᱚᱢᱚᱱ ᱞᱮᱫᱟ ᱟᱨ ᱵᱚᱱᱫᱤ ᱟᱠᱟᱱ ᱢᱩᱠᱛᱤ ᱡᱚᱫᱽᱫᱷᱟ ᱠᱚᱠᱚ ᱪᱷᱟᱰᱟᱣ ᱞᱮᱫ ᱠᱚᱣᱟ᱾

 ᱱᱤᱡᱮᱨᱟᱜ ᱡᱤᱭᱚᱱ 
ᱱᱤᱛᱚᱜ ᱫᱚ ᱩᱱᱤ ᱨᱟᱡᱽᱥᱟᱦᱤ ᱦᱚᱱᱚᱛ ᱨᱮᱱᱟᱜ ᱛᱟᱱᱚᱨ ᱩᱯᱚᱡᱮᱞᱟ ᱨᱮ ᱟᱡ ᱨᱮᱱ ᱜᱷᱟᱨᱚᱸᱡᱽ ᱥᱟᱶ ᱮ ᱛᱟᱦᱮᱸᱱ ᱠᱟᱱᱟ᱾ ᱟᱡ ᱨᱮᱱ ᱢᱤᱫ ᱠᱚᱲᱟ ᱟᱨ ᱢᱤᱫ ᱠᱩᱲᱤ ᱢᱮᱱᱟᱜ ᱠᱤᱱᱟ᱾ ᱥᱚᱨᱠᱟᱨ ᱯᱟᱦᱴᱟ ᱠᱷᱚᱱ ᱩᱱᱤ ᱫᱚ ᱢᱩᱠᱛᱤ ᱡᱚᱫᱽᱫᱷᱟ ᱵᱷᱟᱛᱟ ᱦᱚᱸᱭ ᱧᱟᱢᱟ᱾

 ᱥᱟᱹᱠᱷᱭᱟᱹᱛ 

ᱛᱷᱚᱠ:᱑᱙᱕᱐ ᱡᱟᱱᱟᱢ
ᱛᱷᱚᱠ:ᱡᱤᱣᱮᱫ ᱦᱚᱲ
ᱛᱷᱚᱠ:ᱵᱟᱝᱞᱟᱫᱮᱥ ᱨᱮᱱ ᱯᱷᱩᱨᱜᱟᱹᱞ ᱞᱟᱹᱲᱦᱟᱹᱭᱤᱭᱟᱹ
ᱛᱷᱚᱠ:ᱥᱟᱱᱛᱟᱲ ᱦᱚᱲ
ᱛᱷᱚᱠ:ᱥᱟᱱᱛᱟᱲ
ᱛᱷᱚᱠ: ᱵᱟᱝᱞᱟᱫᱮᱥ ᱨᱮᱱ ᱥᱟᱱᱛᱟᱲ